กองทัพ  ช่วยชุมชนสองฝั่งเจ้าพระยา ที่ได้รับผลกระทบจากน้ำเอ่อล้นตลิ่ง เหตุน้ำทะเลหนุนสูง
พลเอก คงชีพ ตันตระวาณิชย์ โฆษกกระทรวงกลาโหม เปิดเผยว่า จากสั่งการของ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหมที่ผ่านมา กระทรวงกลาโหม โดยทุกเหล่าทัพร่วมกับจิตอาสา ยังคงกระจายกำลังลงพื้นที่เข้าไปช่วยสนับสนุน กทม. จังหวัดนนทบุรีและจังหวัดสมุทรปราการ เฝ้าระวังพื้นที่เสี่ยงและช่วยเหลือประชาชนในชุมชนริมสองฝั่งแม่น้ำเจ้าพระยาในหลายเขตของ กทม. เช่น เขตราษฎร์บูรณะ เขตดุสิต เขตพระนคร เขตสัมพันธวงศ์ เขตยานนาวา เขตพระโขนง เขตบางนาและเขตบางพลัด ที่ได้รับผลกระทบจากน้ำเอ่อล้นเข้าพื้นที่ ชุมชนต่างๆ ได้รับความเดือดร้อน จากสถานการณ์น้ำทะเลหนุนสูงต่อเนื่อง ระหว่าง 5-12 พฤศจิกายน 2564 โดยทุกเหล่าทัพ ทำงานร่วมกับสำนักการระบายน้ำ สำนักงานเขตและผู้นำชุมชนต่างๆ ในพื้นที่ จัดชุดเฝ้าระวังพื้นที่เสี่ยงและวางแผนให้การช่วยเหลือเร่งด่วนหากเกิดน้ำทะลักเข้าพื้นที่ พร้อมทั้งได้จัดกำลังพลและเครื่องมือช่าง ร่วมบรรจุและวางแนวกระสอบทรายทำพนังกั้นน้ำป้องกันน้ำเอ่อล้นตลิ่ง เตรียมเครื่องสูบน้ำและเรือผลักดันน้ำระบายน้ำออกจากพื้นที่ ตลอดทั้งช่วยขนย้ายสิ่งของขึ้นที่สูง จัดยานพาหนะช่วยเหลืออำนวยความสะดวกการเดินทางของประชาชนในพื้นที่ รวมทั้งช่วยสำรวจและกำจัดสิ่งปฏิกูลที่ขวางลำน้ำและทางระบายน้ำที่จะเป็นปัญหา นอกจากนั้นในพื้นที่น้ำลดหรือสามารถควบคุมระดับน้ำได้แล้ว ยังคงสนับสนุนกำลังพลร่วมสำรวจความเสียหายและให้การช่วยเหลือทำความสะอาดในพื้นที่ต่อเนื่องกันไป เพื่อให้ชุมชนที่ได้รับผลกระทบสามารถกลับมาใช้ชีวิตเป็นปกติได้โดยเร็ว